Valkoisia nikotiinipusseja rasiassa.
**Nikotiinipussi** tai *nikotiininuuska* ovat valkoisia, valmiiksi annosteltuja pusseja, jotka sisältävät joko tupakasta peräisin olevaa nikotiinia tai synteettistä nikotiinia, mutta eivät tupakan lehtiä, pölyä tai vartta. Niitä voidaan kuvailla nuuskan tupakattomaksi versioksi.

Nikotiinipusseja on kutsuttu myös valkonuuskaksi.

Historia
--------

Nikotiinipussit tulivat markkinoille vuonna 2009 Ruotsissa. Pussit oli kehittänyt yritys, jonka perusti riippuvuustutkija Karl Fagerström. Fagerström oli aiemmin kuulunut tutkimusryhmään, joka 1970-luvun lopulla kehitti nikotiinipurukumin tupakoitsijoiden vieroittamiseksi tavastaan. Nikotiinipurkan käyttö oli kuitenkin vaivalloista. Saadakseen saman nikotiinimäärän kuin aiemmin, ahkeran tupakoitsijan oli pureskeltava kymmeniä purukumeja päivässä. Sen sijaan pussista nikotiinia imeytyy enemmän. Uusien Zonnic-nimellä myytyjen nikotiinipussien oli alunperin tarkoitus toimia lääkkeenä. Nykyään niitä myydään huoltoasemilla ja kioskeissa samasta syystä kuin tupakkaakin, rentoutuksen takia.

Valmistus
---------

Nikotiinipusseihin käytettävää nikotiinia valmistetaan Euroopassa, Intiassa ja Kiinassa. Ensin kuivatuista tupakkakasvin lehdistä uutetaan 90-prosenttista nikotiinia. Siitä tislataan lähes sataprosenttista nikotiinia kalliissa ja monimutkaisessa prosessissa. Joissakin tuotteissa käytetään synteettistä nikotiinia, jonka odotetaan yleistyvän. 

Nikotiinipussien sisältämän valkonuuskan pohja-aineena toimii mikrokiteinen selluloosa, joka vapauttaa vaikuttavat aineet muttei itse imeydy elimistöön. Muut ainekset ovat samoja säilyvyyteen, muotoon ja makuun vaikuttavia lisäaineita, joita käytetään ruokateollisuudessa.

Pussit on maustettu esimerkiksi mintun, lakritsin, kolan, mansikka-vanilja-karamellin, cappuccinon, viskin tai sitruunan maulla. Käytettäviä makuja on satoja, ja lisää kehitetään koko ajan. Erilaiset mintun maut ovat suosittuja. Suomessa suositaan lakritsin makua. 

Tupakkanuuskaan verrattuna nikotiinipusseissa nikotiinin määrä on usein suurempi. Määrä voi olla jopa 280 milligrammaa nikotiinia grammaa kohti. Suuremman nikotiinimäärän vuoksi nikotiinipussit voivat aiheuttaa riippuvuuden nopeammin kuin nuuska. Yli 20 mg nikotiinia sisältävien pussien myynti on Suomessa kielletty.

Käyttö
------

Nikotiinipusseja käyttää ainakin satunnaisesti 4,2 % suomalaisista ja päivittäin 1,3 % suomalaisista.

Käyttääkseen nikotiinipussia käyttäjä laittaa annospussin ylähuulen ja ikenien väliin ja jättää sen sinne, jolloin pussissa oleva nikotiini ja maku vapautuvat. Kun pussista on imeytynyt nikotiini käyttäjän elimistöön, voi käytetyn pussin hävittää talousjätteen mukana. Monilla tuotemerkeillä on säilytystila yläkotelossa ("yläboksi"), jossa käytetyt pussit voidaan säilyttää, jos roskakoria ei ole helposti saatavilla. Nikotiinipussit eivät ole purutupakkaa, sillä käyttäjän ei tarvitse sylkeä, koska pussien sisältö pysyy pussien sisällä käytön aikana. Käytön aikana ei tapahdu palamista, kuten esimerkiksi savukkeissa.*lähde?*

Nikotiinipussi ja pussin sisältö.
Nikotiinipusseista puhutaan joskus tupakkavieroitustuotteena, mutta nikotiinipusseja voivat ryhtyä käyttämään nekin, jotka eivät ole aiemmin tupakoineet.

Tampereen yliopiston suun terveydenhuollon professori, kliinisen parodontologian dosentti ja ylihammaslääkäri Anna Maria Heikkisen mukaan nikotiinipussit eivät sovi nikotiinikorvaushoitoon. Nikotiinikorvaustuotteen käyttö on väliaikaista. Siinä käytetään laimeampia tuotteita asteittain, tavoitteena lopettaa riippuvuus. Nikotiinipusseissa on kyseessä toisenlainen käyttö. Nikotiinipussit ovat riippuvuutta aiheuttava päihde.

### Käytön haitat

* Nikotiiniriippuvuus voi syntyä muutamassa viikossa.
* Nikotiini nostaa sydämen sykettä ja verenpainetta, altistaa rytmihäiriöille ja voi lisätä tyypin 2 diabeteksen riskiä. Nuorilla nikotiini heikentää oppimista ja keskittymiskykyä.
* Suuri määrä nikotiinia (60 mg) voi aiheuttaa hengenvaaran.
* Nikotiini kasvattaa sydäninfarktin riskiä. Se myös kuormittaa sydän- ja verenkiertoelimistöä.
* Limakalvovauriot. Jos pussin laittaa aina samaan paikkaan, limakalvo alkaa paksuuntua. Se voi aiheuttaa myös ikenen vetäytymistä.
* Limakalvolle voi kehittyä suusyövän esiasteita ja lopulta suusyöpä.

Markkinointi
------------

Nikotiinipusseja markkinoidaan erityisesti naisille, sillä perinteinen ruskea nuuska on heistä vastenmielistä. Naisille suunnatut purkit näyttävät kosmetiikka­pakkauksilta.

Lainsäädäntö
------------

Nikotiinipusseja säännellään eri tavalla eri puolilla maailmaa. Joissakin maissa, kuten Norjassa ja Kanadassa, niiden myynti sekatavarakaupoissa on kielletty, koska ne luokitellaan uudeksi vaihtoehtoiseksi tupakkatuotteeksi. Muissa maissa niitä myydään vapaasti, koska niitä ei tupakan puutteen vuoksi luokitella tupakkatuotteeksi. Oletetaan, että nikotiinipussit luokitellaan tupakkatuotteiksi Yhdysvalloissa, koska ne sisältävät tupakasta saatua nikotiinia.

Vaikka nikotiinipusseja ei säädellä tarkasti Euroopan unionissa, niihin pätevät kuitenkin jo Euroopan unionin laajuisesti CLP-asetuksen (EC) 1272/2008 pohjalta annettu lainsäädäntö.

### Suomessa

Suomi kirjasi lakiin ensimmäisenä maana maailmassa vuonna 2010, että päämääränä on lopettaa tupakkatuotteiden käyttö kokonaan. Myöhemmin lakiin lisättiin, että tavoite koskee myös riippuvuutta aiheuttavia nikotiinituotteita.

Aiemmin nikotiinipussit luokiteltiin Suomessa itsehoito- tai reseptilääkkeiksi, eikä niitä saanut myydä ilman lääkelupaa ja niitä maahantuodessa oli oltava asiaankuuluva tuontilupa, esimerkiksi lääkärin määräämä resepti. Alle neljän milligramman nikotiinipussit olivat kuitenkin sallittuja, ja niitä on pitkään myyty ruokakaupoissa ja kioskeilla. Vuonna 2023 Lääkealan turvallisuus- ja kehittämiskeskus Fimea kumosi yli 4 mg nikotiinia sisältävien nikotiinipussien luokittelun lääkkeeksi. Fimean mukaan tuotteita käytettiin pääasiassa perinteistä tupakkanuuskaa vastaavalla tavalla päihteenä. Kumoamisen jälkeen täysi-ikäinen suomalainen saattoi vapaasti myydä, tilata tai maahantuoda nikotiinipusseja. Saataville tuli vahvoja 50 mg nikotiinipusseja. Nikotiinipussien maahantuonti lähti kasvuun. Tukes kielsi yli 20 mg nikotiinia sisältävien nikotiinipussien myymisen ja markkinoille saattamisen kesäkuussa 2023. Tukesin päätös ei ulotu maahantuontiin, vaan yksityishenkilöt voivat edelleen tuoda ulkomailta omaan käyttöönsä yli 20 milligramman pusseja. 

Huhtikuussa 2023 nikotiinipussit saapuivat Suomen vähittäiskauppoihin. Nyt nikotiinipusseja myydään laajalti kaikissa kaupoissa ja niihin kaavaillaan erillistä tupakka- ja arvoveroa.

Sanna Marinin toimitusministeristön aikaan sosiaali- ja terveysministeriö, Tukes, Valvira sekä Terveyden ja hyvinvoinnin laitos tiedottivat, että Suomi pyrkii lopettamaan nikotiinipussien käytön kokonaan ja tarvittavaa lakimuutosta varten käynnistettiin lausuntokierros. Orpon hallituksen myötä kieltolinja vaihtui sallimiseen ja lausuntokierros lopetettiin.

Tukesin kesäkuussa 2023 antama määräys sai 21. syyskuuta 2023 vahvistuksen valtioneuvostolta, ja päätös astui voimaan 28. syyskuuta 2023.

Sosiaali- ja terveysministeriössä työstetään parhaillaan (syyskuu 2023) esitystä hallituksen aikomasta tupakkalain muutoksesta. Suunnitelmana on laajentaa tupakkalain sääntelyä niin, että nikotiinipussit sisällytettäisiin nykyistä kattavammin lain piiriin. Tämä uusi lakimuutos sisältäisi muun muassa määräykset nikotiinipussien nikotiinipitoisuudesta ja makuaineiden rajoituksista. Lisäksi hallitusohjelmaa noudattaen valmistellaan lisäystä tupakkaverosta annettuun lakiin, joka kattaisi uuden tuoteryhmän savuttomia nikotiinituotteita, mukaan lukien nikotiinipussit. Tämä laki on tarkoitus panna voimaan 1. tammikuuta 2024. Valmistelusta tupakkaverotuksen osalta vastaa valtiovarainministeriö.

Lähteet
-------

1. 1 2  Meagan O. Robichaud, Andrew B. Seidenberg, M. Justin Byron: Tobacco companies introduce ‘tobacco-free’ nicotine pouches.  *Tobacco Control*, 1.12.2020, 29. vsk, nro e1, s. e145–e146. PubMed:31753961. doi:10.1136/tobaccocontrol-2019-055321. ISSN 0964-4563. Artikkelin verkkoversio.  en
2. ↑  Meagan O. Robichaud, Andrew B. Seidenberg, M. Justin Byron: Tobacco companies introduce ‘tobacco-free’ nicotine pouches.  *Tobacco Control*, 1.12.2020, 29. vsk, nro e1, s. e145–e146. PubMed:31753961. doi:10.1136/tobaccocontrol-2019-055321. ISSN 0964-4563. Artikkelin verkkoversio.  en
3. ↑  Marte Klausen: Bråstans for snus uten tobakk *dagbladet.no*.  25.7.2018. Viitattu 28.3.2022. (norjaksi)
4. ↑  Nuuskamaisesta nikotiinikorvaustuotteesta tuli miljoonabisnes – Proviisori: sitä käytetään nuuskan korvikkeena, kun rajat ovat kiinni *Yle Uutiset*.  6.6.2020. Viitattu 28.3.2022.
5. ↑  Nuorten suosiman "valkonuuskan" markkina villiintyi, kun laintulkinta muuttui yllättäen – tuonti kiihtyy ja nikotiinipusseja saa jo kaupoista *Yle Uutiset*.  19.5.2023. Viitattu 20.12.2023.
6. 1 2 3 4 5 6 7 8 9 10 11  Uusi pussi huuleen *alasin-delivery.datadesk.hs.fi*. Viitattu 23.7.2023.
7. 1 2 3 4 5 6 7  Nuorten suosiman "valkonuuskan" markkina villiintyi, kun laintulkinta muuttui yllättäen – tuonti kiihtyy ja nikotiinipusseja saa jo kaupoista *Yle Uutiset*.  19.5.2023. Viitattu 22.5.2023.
8. ↑  Fred Sellenberg on yksi tallinnalaisista, jotka hyötyvät suomalaisten paluusta: "Nikotiinipussit ovat aiheuttaneet kultakuumeen, jota voi verrata Neuvostoliiton hajoamiseen" *Yle Uutiset*.  13.5.2020. Viitattu 22.5.2023.
9. 1 2  Nikotiinipussit | Tukes kieltää 20 milligrammaa sisältävien ja sitä vahvempien nikotiinipussien myymisen *Helsingin Sanomat*.  14.6.2023. Viitattu 14.6.2023.
10. ↑  Nykyisin nikotiinipusseja käyttävien osuus (%) (20-74v) *repo.thl.fi*. Viitattu 8.9.2023.
11. ↑  Päivittäin nikotiinipusseja käyttävien osuus (%) (20-74v) *repo.thl.fi*. Viitattu 8.9.2023.
12. 1 2 3 4 5 6  Tupakan puuttuminen ei tee nikotiinipusseista viattomia: tällaisia seurauksia niillä on suun terveydelle *Yle Uutiset*.  21.8.2023. Viitattu 25.8.2023.
13. ↑  Nikotiinipussit revittiin käsistä Suomessa – asiantuntija varoittaa: "Koukuttavuudeltaan heroiinin luokkaa" *is.fi*. Viitattu 17.12.2023.
14. ↑  Petr Vitásek: Zrádné nikotinové sáčky nepodléhají zákonné regulaci a mohou vést k závislosti *Deník.cz*.  30.9.2020. Viitattu 28.3.2022. (tšekiksi)
15. ↑  EUR-Lex - 02008R1272-20211001 - EN - EUR-Lex *eur-lex.europa.eu*. Viitattu 28.3.2022. (englanniksi)
16. ↑  Nikotiinipussien etämyynti Suomessa - Snuush - vahvat nikotiinipussit reseptillä *snuush.com*.  20.3.2022. Viitattu 28.3.2022.
17. ↑  Lääkkeet *Tulli*. Viitattu 28.3.2022.
18. ↑  Nikotiinipussien valvonnassa syntyi tyhjiö: Vahvoja nikotiinipusseja saa nyt tuoda maahan, mutta tupakkalain uudistus voi laittaa sille stopin *Yle Uutiset*.  9.4.2023. Viitattu 22.5.2023.
19. ↑  Fimea kannattaa nikotiinipusseja koskevan lainsäädännön uudistusta - Fimea.fi *Uutinen*. Viitattu 23.7.2023.
20. ↑  Yli 20 milligramman vahvuisten nikotiinipussien myynti kielletään Suomessa, mutta päätös ei ulotu maahantuontiin *Yle Uutiset*.  14.6.2023. Viitattu 14.6.2023.
21. ↑  Nikotiinipussien tilanne Suomessa 09/23 *Nikotiinipussit - Parhaat hinnat ja suomen nopein toimitus*.  12.9.2023. Viitattu 27.9.2023.
22. 1 2  Markkinoilta kielletään nikotiinipussit, joissa on 20 milligrammaa tai enemmän nikotiinia *Sosiaali- ja terveysministeriö*.  21.9.2023. Viitattu 21.9.2023.